Havstrømme

I home I Geomorfologi I Bjergkædedannelse I Ørkendannelse I Jordbund I Klima I Havstrømme I El Niño - La Niña I Befolkning I Bebyggelse I Erhverv I

Chile er overalt præget af de kolde havstrømme i Stillehavet mod vest og Andesbjergene mod øst. I ældre tider løb der en dal gennem hele landet mellem Andeskæden og den vestligere kystbjergkæde. Nord for Santiago er de to kæder vokset sammen, men syd for og helt til Puerto Montt løber denne langstrakte dal over 1000 km. Endnu sydligere har havstigning og geologisk dynamik druknet dalen, som nu ses som Sydchiles store skærgårdskyst med et utal af fjorde, øer, kanaler og skær. I dette område medbringer de fremherskende vestenvinde store mængder fugtighed fra Stillehavet, som afgives over de to vestvendte skråninger af bjergkæderne. [|Kilde] Humboldtstrømmen, (efter A. von //Humboldt//), //Peruanske Strøm//, kold havstrøm, der løber nordpå langs Sydamerikas vestkyst, indtil den ud for Perus kyst drejer mod vest. Humboldtstrømmens kolde og dermed tunge vandmasser løber hovedsagelig i stor dybde, men ud for det nordlige Chile og Peru bringes de op til overfladen pga. SØ-passaten, der som fralandsvind fører overfladevandet til havs. Denne //upwelling// giver overfladetemperaturer på 10-14 °C og gunstige, iltrige betingelser for plankton og fisk. Fiskeriet ud for Chile og Peru hører til verdens største; især fanges ansjoser i kolossale mængder til fiskemel. Overfiskning og tilbagevendende vejrmæssige forstyrrelser (// El Niño- //hændelser) har siden 1970'erne mindsket udbyttet betydeligt. Humboldtstrømmen har stor indvirkning på klimaet langs Sydamerikas vestkyst. Vindene fra det kolde hav bliver opvarmet, når de kommer ind over land, luftmassernes fugtighedsgrad falder, og kysterne præges af tørke; Atacamaørkenen i Nordchile er således blandt de tørreste steder i verden. Tilsvarende ørkendannelser ses andre steder i verden, hvor kolde havstrømme løber langs med varme kyststrækninger (Namibia, Vestsahara, Vestaustralien).



I home I Geomorfologi I Bjergkædedannelse I Ørkendannelse I Jordbund I Klima I Havstrømme I El Niño - La Niña I Befolkning I Bebyggelse I Erhverv I